Meddelelse om indledning af en antidumpingprocedure vedrørende importen af bearbejdede monument- og bygningssten af granit med oprindelse i Folkerepublikken Kina og Indien

(2000/C 322/03)

Kommissionen har modtaget en klage i henhold til artikel 5 i Rådets forordning (EF) nr. 384/96(1), senest ændret ved forordning (EF) nr. 2238/2000(2) (i det følgende benævnt: "grundforordningen"), hvori det påstås, at visse bearbejdede monument- eller bygningssten af granit med oprindelse i Folkerepublikken Kina (i det følgende benævnt "Kina") og Indien importeres til dumpingpriser, hvorved den pågældende erhvervsgren i Fællesskabet forvoldes væsentlig skade.

1. Klage

Klagen blev indgivet den 29. september 2000 af EuroRoc (European & International Federation of Natural Stone Industries) (i det følgende benævnt "klageren") på vegne af producenter som tegner sig for en væsentlig del, i dette tilfælde over 31 %, af den samlede produktion i Fællesskabet af visse bearbejdede monument- eller bygningssten af granit.

2. Vare

Den vare, der angiveligt importeres til dumpingpriser, er bearbejdede monument- eller bygningssten af granit, enten tilhuggede eller udsavede, men med en plan eller jævn overflade, eller polerede, dekorerede eller på anden måde bearbejdede, af nettovægt 10 kg og derover, eller på anden måde udhuggede eller bearbejdede. Disse sten omfatter også, men er ikke begrænset til, gravmonumenter af granit, som afgrænser og/eller dekorerer gravsteder, i form af plader, i de fleste tilfælde anbragt lodret eller vandret, og indhegninger (kantsten), som tilsammen kan udgøre et mindesmærke (i det følgende benævnt "den pågældende vare"). De tariferes for øjeblikket under KN-kode ex 6802 23 00, ex 6802 93 10 og ex 6802 93 90. Disse KN-koder angives blot til orientering.

3. Påstand om dumping

Påstanden om, at der finder dumping sted i forbindelse med Indien, er baseret på en sammenligning af en beregnet normal værdi og priserne for den pågældende vare ved eksport til Fællesskabet.

Da den normale værdi for Kina skal fastsættes på grundlag af bestemmelserne i artikel 2, stk. 7, i grundforordningen, har klageren foreslået, at den normale værdi fastsættes på grundlag af en beregnet normal værdi i et land med markedsøkonomi (jf. stk. 5.1, litra c)).

Påstanden om, at der finder dumping sted, er baseret på en sammenligning af den normale værdi som fastsat ovenfor og priserne for den pågældende vare ved salg til eksport til Fællesskabet.

På dette grundlag er de beregnede dumpingmargener betydelige.

4. Påstand om skade

Klageren har fremlagt beviser for, at importen af den pågældende vare fra Kina og Indien er steget udtrykt i absolutte tal og som markedsandel.

Det påstås at mængderne af og priserne på den pågældende importerede vare bl.a. har haft negative virkninger for EF-erhvervsgrenens markedsandel og salgsmængder, hvilket har resulteret i betydelige negative følgevirkninger for erhvervsgrenens samlede udbytte, finansielle situation og beskæftigelsessituation.

5. Procedure

Kommissionen har efter høring af Det Rådgivende Udvalg fastslået, at klagen er indgivet af eller på vegne af EF-erhvervsgrenen, og at der foreligger tilstrækkelige beviser for at berettige indledningen af en procedure, og iværksætter en undersøgelse i henhold til artikel 5 i grundforordningen.

5.1. Procedure for fastsættelse af dumping og skade

Det vil ved undersøgelsen blive fastslået, om den pågældende vare med oprindelse i Kina og Indien importeres til dumpingpriser, og dette har forvoldt skade.

a) Stikprøver

På grund af det kendte antal parter, der er involveret i denne procedure, kan Kommissionen beslutte at anvende stikprøver i overensstemmelse med artikel 17 i grundforordningen.

i) Stikprøver for eksportører/producenter i Kina og Indien

For at sætte Kommissionen i stand til at beslutte, om det er nødvendigt med stikprøver og, hvis dette er tilfældet, at udvælge en stikprøve, anmodes alle eksportører/producenter, eller repræsentanter, som handler på deres vegne, om at give sig til kende ved at kontakte Kommissionen og indgive følgende oplysninger om deres selskab eller selskaber inden for den frist, der er fastsat i stk. 6, litra b), nr. i), i denne meddelelse:

- navn, adresse, e-mail, telefon-, fax- og/eller telexnummer samt kontaktperson

- omsætningen i lokal valuta og mængden i tons af den pågældende vare solgt til eksport til Fællesskabet i perioden fra 1. november 1999 til 31. oktober 2000

- hvis selskabet har til hensigt at fremsætte krav om en individuel margen eller markedsøkonomisk status (individuelle margener og markedsøkonomisk status kan kun kræves af producenter)

- for selskaber i Indien og selskaber i Kina, som kræver markedsøkonomisk status, omsætningen i lokal valuta og mængden i tons af den pågældende vare solgt på hjemmemarkedet i perioden fra 1. november 1999 til 31. oktober 2000

- nøjagtig angivelse af selskabets aktiviteter med hensyn til produktionen af den pågældende vare

- navnene på og nøjagtig angivelse af aktiviteterne for alle forbundne selskaber(3), der er involveret i produktionen og/eller salget (til eksport og/eller på hjemmemarkedet) af den pågældende vare

- andre relevante oplysninger, som kunne være til hjælp for Kommissionen ved udvælgelsen af stikprøven

- en angivelse af, om selskabet eller selskaberne er indforstået med at indgå i stikprøven, hvilket indebærer besvarelse af et spørgeskema og accept af et kontrolbesøg på stedet angående deres besvarelse.

For at indhente de oplysninger, som den finder er nødvendige til udvælgelsen af stikprøven af eksportører/producenter, vil Kommissionen endvidere kontakte myndighederne i eksportlandet og alle kendte sammenslutninger af eksportører/producenter.

ii) Stikprøver af importører

For at sætte Kommissionen i stand til at beslutte, om det er nødvendigt med stikprøver og, hvis dette er tilfældet, at udvælge en stikprøve, anmodes alle importører eller repræsentanter, som handler på deres vegne, om at give sig til kende og indgive følgende oplysninger om deres selskab eller selskaber inden for den frist, der er fastsat i stk. 6, litra b), nr. i), i denne meddelelse:

- navn, adresse, e-mail, telefon-, fax- og/eller telexnummer samt kontaktperson

- selskabets samlede omsætning i euro i perioden fra 1. november 1999 til 31. oktober 2000

- det samlede antal ansatte

- nøjagtig angivelse af selskabets aktiviteter i forbindelse med den pågældende vare

- videresalget på markedet i Fællesskabet i perioden fra 1. november 1999 til 31. oktober 2000 af den pågældende importerede vare med oprindelse i Kina og Indien

- mængden i tons og værdien i euro af importen til og videresalget på markedet i Fællesskabet i perioden fra 1. november 1999 til 31. oktober 2000 af den pågældende importerede vare med oprindelse i Kina og Indien

- navnene på og nøjagtig angivelse af aktiviteterne for alle forbundne selskaber(4), der er involveret i produktion og/eller salg af den pågældende vare

- andre relevante oplysninger, som kunne være til hjælp for Kommissionen ved udvælgelsen af stikprøven

- en angivelse af, om selskabet eller selskaberne er indforstået med at indgå i stikprøven, hvilket indebærer besvarelse af et spørgeskema og accept af et kontrolbesøg på stedet angående deres besvarelse.

For at indhente de oplysninger, som den anser for nødvendige til udvælgelsen af stikprøven af importører, vil Kommissionen endvidere kontakte alle kendte sammenslutninger af importører.

iii) Stikprøve af EF-producenter

I betragtning af det store antal EF-producenter, som støtter klagen, har Kommissionen til hensigt at undersøge den skade, der er forvoldt EF-erhvervsgrenen, ved anvendelse af stikprøver.

Udvælgelsen af stikprøven vil blive baseret på EF-erhvervsgrenens største repræsentative produktions- og salgsmængde, som med rimelighed kan undersøges inden for den tid, der er til rådighed.

For at indhente de oplysninger, der er nødvendige til udvælgelsen af stikprøven af EF-producenter, vil Kommissionen kontakte sammenslutninger af EF-producenter og/eller individuelle EF-producenter.

iv) Endelig udvælgelse af stikprøver

Alle interesserede parter, som ønsker at indgive relevante oplysninger om udvælgelsen af stikprøven, må gøre dette inden for den frist, der er fastsat i stk. 6, litra b), nr. i), i denne meddelelse.

Kommissionen har til hensigt at foretage den endelige udvælgelse af stikprøver, når den har hørt de parter, der har givet udtryk for, at de er rede til at indgå i stikprøven.

Selskaber, der indgår i stikprøver, skal besvare et spørgeskema inden for den frist, der er fastsat i stk. 6, litra b), nr. ii), og skal samarbejde inden for rammerne af undersøgelsen.

Er der ikke tale om tilstrækkeligt samarbejde, vil Kommissionen træffe sine afgørelser på grundlag af de foreliggende faktiske oplysninger i overensstemmelse med artikel 17, stk. 4, og artikel 18 i grundforordningen.

b) Spørgeskemaer

For at indhente de oplysninger, som den anser for nødvendige til sin undersøgelse, vil Kommissionen sende spørgeskemaer til EF-erhvervsgrenen og alle producentsammenslutninger i Fællesskabet, til eksportører/producenter i Kina og Indien, til alle sammenslutninger af eksportører/producenter, til importørerne, til alle sammenslutninger af importører, der er nævnt i klagen, og til myndighederne i de pågældende eksportlande.

Eksportører/producenter i Kina og Indien, som kræver en individuel margen, med henblik på anvendelse af artikel 17, stk. 3, og artikel 9, stk. 6, i grundforordningen, skal indgive en fuldstændig besvarelse af spørgeskemaet inden for den frist, der er fastsat i stk. 6, litra a), nr. ii), i denne meddelelse. De skal derfor anmode om et spørgeskema inden for den frist, der er fastsat i stk. 6, litra a), nr. i), i denne meddelelse. Sådanne parter bør dog være klar over, at hvis der anvendes stikprøver for eksportører/producenter, kan Kommissionen beslutte ikke at indrømme dem en individuel margen, hvis dette vil være urimeligt byrdefuldt og hindre en rettidig afslutning af undersøgelsen.

c) Indhentning af andre oplysninger end besvarelser af spørgeskemaet samt høringer

Alle interesserede parter anmodes om at tilkendegive deres synspunkter, indgive andre oplysninger end besvarelser af spørgeskemaet og fremlægge dokumentation til støtte herfor. Disse oplysninger og denne dokumentation skal være Kommissionen i hænde inden for den frist, der er fastsat i stk. 6, litra a), nr. ii), i denne meddelelse.

Kommissionen kan endvidere høre interesserede parter, forudsat at de fremsætter anmodning herom og godtgør, at der er særlige grunde til, at de bør høres. En sådan anmodning fremsættes inden for den frist, der er fastsat i stk. 6, litra a), nr. iii).

d) Udvælgelse af land med markedsøkonomi

I overensstemmelse med artikel 2, stk. 7, litra a), i grundforordningen påtænkes det at vælge Indien som et passende land med markedsøkonomi med henblik på fastsættelsen af den normale værdi for Kina. Interesserede parter anmodes om at fremsætte bemærkninger til dette valg inden for den særlige frist, der er fastsat i stk. 6, litra c), i denne meddelelse.

e) Markedsøkonomisk status

For de eksportører/producenter i Kina, som kræver og fremfører tilstrækkeligt bevis for, at de driver virksomhed under markedsøkonomiske vilkår, dvs. at de opfylder kriterierne i artikel 2, stk. 7, litra c), i grundforordningen, vil den normale værdi blive fastsat i overensstemmelse med artikel 2, stk. 7, litra b), i grundforordningen. Eksportører/producenter, som agter at fremsætte behørigt dokumenterede krav, må gøre dette inden for den særlige frist, der er fastsat i stk. 6, litra d), i denne meddelelse. Kommissionen vil sende formularer til alle eksportører/producenter i Kina, som enten er inddraget i stikprøven eller har anmodet om en individuel margen såvel som til myndighederne i Kina.

5.2. Procedure for vurdering af Fællesskabets interesser

I overensstemmelse med artikel 21 i grundforordningen og hvis påstandene om dumping og den derved forvoldte skade dokumenteres, vil der blive truffet afgørelse om, hvorvidt det vil være i Fællesskabets interesse at indføre foranstaltninger. EF-erhvervsgrenen, importører, deres repræsentative sammenslutninger, repræsentative brugere og repræsentative forbrugerorganisationer kan derfor give sig til kende og indsende oplysninger til Kommissionen inden for den almindelige frist, der er fastsat i stk. 6, litra a), nr. ii), forudsat at de kan godtgøre, at der er en objektiv forbindelse mellem deres virksomhed og den pågældende vare. Det skal bemærkes, at der vil kun blive taget hensyn til oplysninger, der er indgivet i henhold til artikel 21, hvis de er behørigt underbygget med faktuelle beviser på indgivelsestidspunktet.

6. Frist

a) Almindelig frist

i) For parter, der anmoder om et spørgeskema

Eksportører/producenter i Kina og Indien, som kræver en individuel margen, bør anmode om et spørgeskema snarest muligt og senest 15 dage efter offentliggørelsen af denne meddelelse i De Europæiske Fællesskabers Tidende.

ii) For parter, som giver sig til kende og indsender besvarelser af spørgeskemaet og andre oplysninger

Alle interesserede parter skal, hvis der skal tages hensyn til deres redegørelser i forbindelse med undersøgelsen, kontakte Kommissionen, fremsætte deres synspunkter og indgive besvarelser af spørgeskemaet (hvis de anmoder om en individuel margen) eller andre oplysninger inden for en frist på 40 dage fra datoen for offentliggørelsen af denne meddelelse i De Europæiske Fællesskabers Tidende, medmindre andet er angivet.

Selskaber, der er udtaget til en stikprøve, skal indgive besvarelserne af spørgeskemaet inden for den frist, der er fastsat i stk. 6, litra b), nr. ii), i denne meddelelse.

iii) Høringer

Alle interesserede parter kan også anmode om at blive hørt af Kommissionen inden for samme frist på 40 dage.

b) Særlig frist i forbindelse med stikprøver

i) Alle oplysninger angående udvælgelsen af stikprøver skal være Kommissionen i hænde inden for en frist på 15 dage fra datoen for offentliggørelsen af denne meddelelse i De Europæiske Fællesskabers Tidende, idet Kommissionen har til hensigt at høre berørte parter, som har givet udtryk for, at de er rede til at blive indraget i den endelige udvælgelsen af stikprøver, inden for en frist på 21 dage fra offentliggørelsen af denne meddelelse i De Europæiske Fællesskabers Tidende.

ii) Besvarelser af spørgeskemaerne fra parter, der indgår i stikprøven, skal være Kommissionen i hænde inden for en frist på 37 dage fra datoen for meddelelsen om, at de indgår i stikprøven.

c) Særlig frist for valg af land med markedsøkonomi

Parter i undersøgelsen kan fremsætte bemærkninger til valget af Indien, der som omhandlet i stk. 5.1., litra d), i denne meddelelse påtænkes anvendt som land med markedsøkonomi med henblik på fastsættelse af den normale værdi for Kina. Sådanne bemærkninger skal være Kommissionen i hænde inden for en frist på ti dage fra datoen for offentliggørelsen af denne meddelelse i De Europæiske Fællesskabers Tidende.

d) Særlig frist for indgivelse af krav om markedsøkonomisk status

Behørigt underbyggende krav om markedsøkonomisk status som omhandlet i stk. 5.1., litra e), i denne meddelelse, skal være Kommissionen i hænde inden for en frist på 21 dage fra datoen for udvælgelsen af stikprøver eller som fastsat af Kommissionen.

7. Skriftlige redegørelser, besvarelser af spørgeskema og korrespondance

Alle redegørelser og anmodninger fra interesserede parter fremsættes skriftligt (ikke i elektronisk format, medmindre andet er angivet) med angivelse af den pågældende parts navn, adresse, e-mail, telefon-, fax- og/eller telexnummer.

Kommissionens adresse: Europa-Kommissionen Generaldirektoratet for Handel

Direktorat B og C

TERV 0/13

Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex: 21877 COMEU B.

8. Manglende samarbejde

I tilfælde, hvor en af de interesserede parter nægter at give adgang til nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der i overensstemmelse med artikel 18 i grundforordningen træffes foreløbig eller endelig afgørelse, positiv eller negativ, på grundlag af de foreliggende faktiske oplysninger.

Konstateres det, at en interesseret part har indgivet forkerte eller misvisende oplysninger, vil der blive set bort fra sådanne oplysninger, og der kan gøres brug af de foreliggende faktiske oplysninger.

9. Tidsplan for undersøgelsen

Undersøgelsen skal i henhold til artikel 6, stk. 9, i grundforordningen afsluttes inden for en frist på 15 måneder fra datoen for offentliggørelsen af denne meddelelse i De Europæiske Fællesskabers Tidende. Ifølge artikel 17, stk. 1, i grundforordningen kan der indføres midlertidige foranstaltninger senest ni måneder fra offentliggørelsen af denne meddelelse i De Europæiske Fællesskabers Tidende.

(1) EFT L 56 af 6.3.1996, s. 1.

(2) EFT L 257 af 11.10.2000, s. 2.

(3) For vejledning i begrebet "forbundne selskaber", se artikel 143, stk. 1, i Kommissionens forordning (EØF) nr. 2454/93 om gennemførelsesbestemmelser til EF-toldkodeksen (EFT L 253 af 11.10.1993, s. 1).

(4) For vejledning i begrebet "forbundne selskaber", se artikel 143, stk. 1, i Kommissionens forordning (EØF) nr. 2454/93 om gennemførelsesbestemmelser til EF-toldkodeksen (EFT L 253 af 11.10.1993, s. 1).